Henrik Møller (S), 2023-11-16:
Tak for ordet.
Det er sådan, at i foråret, nærmere bestemt i marts 2023, indgik regeringen sammen med alle Folketingets partier en politisk aftale om en fremtidssikret arbejdsmiljøindsats og indsats mod social dumping.
Det er en på mange måder rigtig god aftale, som sikrer den økonomi, som der var udsigt til at miste i forhold til arbejdsmiljøindsatsen, men der blev i øvrigt også toppet op med ekstra midler i forhold til det her.
Det er jeg enormt glad for.
Jeg synes, det er vigtigt, at arbejdsmiljøet i Danmark er i orden.
Alle skal have et sikkert og sundt arbejdsmiljø på et bæredygtigt arbejdsmarked.
For at kunne implementere den arbejdsmiljøaftale er der behov for en række lovændringer, og det er ikke, fordi jeg vil gå i dybden med dem, men jeg vil fremhæve nogle af dem her i dag.
Man kan sige, at det sådan set gælder om at få smurt kæden på vores arbejdsmiljølovgivning, så vi fortsat kan opretholde den stærke tradition, vi har, for en stærk arbejdsmiljøindsats i Danmark.
Med den her politiske aftale er der enighed om, at det skal være nemmere for virksomhederne at forstå konsekvenserne af at overtræde arbejdsmiljøreglerne, og hvad man som virksomhed skal gøre efter et tilsyn.
Der lægges derfor op til med lovforslaget at indføre en mere entydig reaktion ved overtrædelser, hvor virksomhederne skal handle straks.
Lovforslaget udmønter også en del af den politiske aftale fra maj 2022 om initiativer på asbestområdet.
Aftalen indeholder initiativer, der skal styrke indsatsen mod at blive udsat for asbest, herunder at arbejdsgiveren fremadrettet skal forpligtes til at udlevere asbestprotokoller til de berørte ansatte, så de ansatte selv kan bevare disse protokoller til en eventuelt senere arbejdsskadesag.
Det er klart, at udgangspunktet er, at vi helst vil forhindre, at der opstår sager med asbest.
Men det er vigtigt, for selv om det har været forbudt i mere end 35 år, er der stadig væk nogle udfordringer med at fjerne det, især i byggebranchen, og selv om der ikke er tvivl om, at indånding af asbeststøv øger risikoen for at udvikle en række kræftformer, og asbest heldigvis har været forbudt at anvende i Danmark i mere end 35 år, udgør det stadig væk en risiko og en udfordring, når det skal fjernes.
Loven muliggør også at implementere anbefalingerne fra det tidligere arbejdsmarkedsorganisationsudvalg, der blev nedsat på baggrund af arbejdsmiljøaftalen i 2019.
Det betyder bl.a., at der er en bedre beskyttelse af arbejdsmiljørepræsentanter, større fleksibilitet i organiseringen af arbejdsmarkedsindsatsen på udearbejdsstederne og udvikling af apv som et mere aktivt og handlingsorienteret redskab.
I Socialdemokratiet glæder vi os over, at det er en bred arbejdsmiljøaftale, og at vi i dag tager hul på udmøntningen af aftalen.
Jeg kan på den baggrund meddele, at Socialdemokratiet anbefaler lovforslaget.
Altså, jeg synes jo, at der i aftalen også ligger nogle elementer, som rent faktisk tager udgangspunkt i den forebyggende indsats.
Der tror jeg, at nogle af de elementer kan vi drøfte inden for den ramme, der er.
Men om der er behov for yderligere tiltag, skal jeg ikke kunne afvise.
Det er vi fra Socialdemokratiets side sådan set altid villige til at drøfte.
For som jeg sagde, skal man hverken kunne blive syg eller miste livet af at gå på arbejde.